**РЕПУБЛИКА СРПСКА**

**НАРОДНА СКУПШТИНА**

**З А П И С Н И К**

**са Једанаесте посебне сједнице Народне скупштине Републике Српске,**

**одржане 20. и 21. октобра 2015. године**

Једанаеста посебна сједница Народне скупштине Републике Српске одржана је 20. и 21. октобра 2015. године у Бањој Луци.

Предсједник Народне скупштине Републике Српске г. Недељко Чубриловић (у даљем тексту: Предсједник) отворио је засједање Једанаесте посебне сједнице и констатовао да су одсуство са сједнице најавили народни посланици: г. Вања Бајић, г. Михнет Окић, г. Драгомир Васић и г. Адам Шукало.

Предсједник је поздравио присутне госте:

* потпредсједника Републике Српске г. Јосипа Јерковића и г. Рамиза Салкића;
* замјеника предсједника Представничког дома г. Младена Босића;
* предсједавајућег Дома народа г. Огњена Тадића;
* посланике у Представничком дому и у Дому народа, министра у Савјету министара и замјенике министара.

Сједница је сазвана на захтјев Владе Републике Српске, која је предложила дневни ред и обезбједила материјал за сједницу.

По одобрењу Колегијума Народне скупштине Републике Српске, одобрено је обраћање представницима институција на нивоу Босне и Херцеговине.

Приступило се изјашњавању о Приједлогу дневног реда:

ДНЕВНИ РЕД:

1. Уставни положај Републике Српске и заштита њених интереса на нивоу

заједничких институција БиХ

(75 народних посланика је гласало ''за'', нико није гласао ''против'', 1 је био

''уздржан'')

Усвојен је дневни ред Једанаесте посебне сједнице Народне скупштине

Републике Српске.

По члану 120. Пословника, одређен је дан за гласање, по завршетку расправе о тачки дневног реда.

**Ад – 1: Уставни положај Републике Српске и заштита њених интереса на**

**нивоу заједничких институција БиХ**

Уводно образложење, у име предлагача, поднијела је гђа Жељка Цвијановић, предсједница Владе Републике Српске.

Потом су се Скупштини обратили г. Младен Босић, замјеник предсједника Представничког дома Парламентарне скупштине БиХ, г. Огњен Тадић, предсједавајући Дома народа Парламентрне скупштине БиХ, г. Мирко Шаровић, замјеник предсједавајућег Савјета министара.

У посланичкој расправи, пуној реплика и кривих навода, учествовали су: г. Бранислав Бореновић, гђа Споменка Стевановић, г. Радован Вишковић, гђа Соња Караџић-Јовичевић, г. Мирослав Брчкало, г. Душко Ивић, г. Лука Петровић, г. Драган Галић, г. Недељко Гламочак, г. Миладин Станић, г. Славиша Марковић, гђа Слађана Николић, г. Наде Планинчевић, г. Слободан Протић, г. Игор Остојић, г. Маринко Божовић, г. Драган Чавић, г. Крсто Јандрић, г. Ненад Стевандић, г. Радован Вуковић, г. Миланко Михајилица, г. Желимир Нешковић, г. Марко Видаковић, г. Вукота Говедарица, г. Здравко Крсмановић, г. Горан Ђорђић, гђа Јасна Лукић, г. Стево Јоксимовић и г. Дарко Бањац.

Закључена је расправа.

Завршну ријеч по овој тачки дневног реда дала је гђа Жељка Цвијановић, предсједница Владе Републике Српске.

***''Дан за гласање'', 21. октобар 2015. године***

Г. Вукота Говедарица је саопштио да Клуб посланика СДС-СРС РС и Клуб посланика ПДП неће учествовати у гласању.

Потпредсједник Народне скупштине Републике Српске г. Ненад Стевандић је констатовао да су одсутни и посланици Клуба посланика Домовина, као и народни посланици: г. Адам Шукало, г. Вања Бајић и г. Недељко Чубриловић.

Приступило се изјашњавању о Приједлогу закључка Клуба посланика СНСД, Клуба посланика ДНС-СРС и Клуба посланика СП.

З А К Љ У Ч Ц И

у вези са Уставним положајем Републике Српске

и заштитом њених интереса на нивоу заједничких институција БиХ

1. Народна скупштина Републике Српске размотрила је документ „Уставни положај Републике Српске и заштита њених интереса на нивоу заједничких институција БиХ“ и исти усваја.
2. Народна скупштина Републике Српске констатује да је Република Српска јединствен и недјељив уставно-правни ентитет и да искључиво институције Републике Српске могу заступати Републику Српску, у складу са Уставом и законом.
3. Народна скупштина Републике Српске захтијева од изабраних и именованих лица са територије Републике Српске у институцијама БиХ да покрену све неопходне активности у циљу отклањања постојећих или потенцијалних негативних ефеката по Републику Српску по појединачним питањима обухваћеним документом из тачке 1. Закључака.
4. Народна скупштина Републике Српске захтијева од изабраних и именованих представника из Републике Српске у институцијама БиХ да остварују непосредну комуникацију са институцијама Републике Српске по свим питањима која су предмет дјеловања институција БиХ, а која се тичу уставног положаја, надлежности те политичких, економских и других интереса Републике Српске.
5. Народна скупштина Републике Српске обавезује изабрана и именована лица са територије Републике Српске у институцијама БиХ да прије усвајања одлука и законских рјешења обавезно затраже мишљење надлежних одбора Народне скупштине Републике Српске о питањима која су од интереса за Републику Српску.
6. Народна скупштина Републике Српске обавезује Владу Републике Српске да је најмање једном годишње информише о реализацији ових закључака.

Народна скупштина Републике Српске обавезује Владу Републике Српске да у случају када процијени да је дошло до штетног дјеловања институција БиХ по уставну позицију и интересе Републике Српске затражи став Народне скупштине Републике Српске у року који може бити и краћи него што је наведено у ставу (1) ове тачке.

1. Народна скупштина Републике Српске обавезује Владу Републике Српске да у року не дужем од 90 дана, достави Приједлог измјена и допуна Кривичног закона Републике Српске, којим би била утврђена одговорност за неовлаштећи пренос надлежности са Републике Српске на ниво БиХ, односно узурпирање надлежности Републике Српске од стране институција БиХ.
2. Народна скупштина Републике Српске обавезује Владу Републике Српске да, без одлагања, о сваком затраженом питању, достави став и мишљење изабраним и именованим лицима са територије Републике Српске у институцијама БиХ.
3. Ови закључци ступају на снагу наредног дана од дана објављивања у „Службеном гласнику Републике Српске“.

(43 народна посланика су гласала ''за'', нико није гласао ''против'', нико није био

''уздржан'')

Усвојени су закључци Клуба посланика СНСД, Клуба посланика ДНС-СРС и

Клуба посланика СП.

Затим се Скупштина изјаснила о Приједлогу закључака Клуба посланика СДС-СРС РС, Клуба посланика ПДП, Клуба посланика НДП и Посланичке групе Напредна Српска.

З А К Љ У Ч Ц И

у вези са Уставни положај Републике Српске

и заштита њених интереса на нивоу заједничких институција БиХ

1. Народна скупштина Републике Српске осуђује тенденциозну, неаргументовану и политички острашћену реторику према представницима Републике Српске у заједничким институцијама Босне и Херцеговине, и захтјева од Владе Републике Српске да одмах прекине овакву праксу.
2. Народна скупштина Републике Српске тражи од Владе Републике Српске, као и од представника Републике Српске у заједничким институцијама Босне и Херцеговине, да одмах успоставе комуникацију која ће бити заснована на међусобном уважавању и поштовању, и испуњавању преузетих обавеза из усвојене Реформске агенде.

(нико није гласао ''за'', 31 је гласао ''против'', 12 је било ''уздржано'').

Закључци Клуба посланика СДС-СРС РС, Клуба посланика ПДП, Клуба посланика НДП и Посланичке групе Напредна Српска нису усвојени.

На крају се Скупштина изјаснила о Приједлогу закључка Клуба посланика СДС-К.

З А К Љ У Ч А К

у вези са Уставним положајем Републике Српске

и заштитом њених интереса на нивоу заједничких институција БиХ

1. Народна скупштина Републике Српске обавезује све представнике из Републике Српске у заједничким органима БиХ да, користећи све правне механизме и демократске норме, заштите стечено држављанство бившим држављанима Републике Српске Крајине који су након њиховог протјеривања из Републике Хрватске, по завршетку рата 1995. године, стекли држављанство Републике Српске односно Босне и Херцеговине.
2. Овај закључак ступа на снагу наредног дана од дана објављивања у „Службеном гласнику Републике Српске“.

(44 народна посланика су гласала ''за'', нико није гласао ''против'', нико није био

''уздржан'')

Усвојен је закључак Клуба посланика СДС-К.

Овим је окончан рад по дневном реду Једанаесте посебне сједнице Народне скупштине Републике Српске.

Саставни дио овог записника је тонски запис Једанаесте посебне сједнице Народне скупштине Републике Српске.

ГЕНЕРАЛНИ СЕКРЕТАР ПРЕДСЈЕДНИК

НАРОДНЕ СКУПШТИНЕ

***Марко Аћић Недељко Чубриловић***